Κυρίες και κύριοι συνάδελφοι, καλημέρα σας. Αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 12-1-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΝΔ΄ συνεδριάσεώς του, της Πέμπτης 12 Ιανουαρίου 2017 σε ό,τι αφορά την ψήφιση στο σύνολο: α) της πρότασης: «Για την τροποποίηση διατάξεων του Κανονισμού της Βουλής - Μέρος Κοινοβουλευτικό (ΦΕΚ 106 Α΄ /24-6 1987) και Μέρος Β΄ (ΦΕΚ 51 Α΄/10-4-1977), όπως ισχύουν» και β) του σχεδίου νόμου: «Κύρωση του Μνημονίου Κατανόησης για Συνεργασία στον τομέα του Τουρισμού μεταξύ της Κυβέρνησης της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου και άλλες διατάξεις»]] Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Πριν εισέλθουμε στη συζήτηση της μίας επίκαιρης ερώτησης που θα συζητηθεί, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 16 Ιανουαρίου 2017. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 321/9-1-2017 επίκαιρη ερώτηση του Βουλευτή Ηλείας της Νέας Δημοκρατίας κ. Κωνσταντίνου Τζαβάρα προς την Υπουργό Πολιτισμού και Αθλητισμού, σχετικά με την αναστολή της επαγγελματικής δραστηριότητας των μελών της Κυβέρνησης. 2. Η με αριθμό 330/10-1-2017 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εσωτερικών, σχετικά με τη στελέχωση των δώδεκα περιφερειακών αεροδρομίων της ελληνογερμανικής κοινοπραξίας Fraport Α.Ε. με προσωπικό του Πυροσβεστικού Σώματος. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 322/9-1-2017 επίκαιρη ερώτηση του Βουλευτή Αττικής της Νέας Δημοκρατίας κ. Μαυρουδή Βορίδη προς τον Υπουργό Εσωτερικών, σχετικά με τη «δολοφονική επίθεση συμμορίας κατά του γραμματέα ΔΑΠ - ΝΔΦΚ ΑΤΕΙ Θεσσαλονίκης». 2. Η με αριθμό 331/10-1-2017 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Αθανάσιου Βαρδαλή προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αντιμετώπιση των προβλημάτων των εργαζομένων της επιχείρησης σούπερ μάρκετ «ΑΦΟΙ ΚΑΡΥΠΙΔΗ Α.Ε.». 3. Η με αριθμό 309/4-1-2017 επίκαιρη ερώτηση της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Οικονομίας και Ανάπτυξης, σχετικά με την «Ελληνική Βιομηχανία Ζάχαρης (ΕΒΖ)». 4. Η με αριθμό 329/10-1-2017 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Μεταναστευτικής Πολιτικής, σχετικά με τη λήψη μέτρων των προσφύγων και μεταναστών από τη βαρυχειμωνιά. ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 1122/11-11-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη βελτίωση των προϋποθέσεων απονομής της προνοιακής σύνταξης σε ανασφάλιστους υπερήλικες. 2. Η με αριθμό 115/5-10-2016 ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς τον Υπουργό Οικονομικών, σχετικά με τον Ειδικό Φόρο Κατανάλωσης στο κρασί. Κυρίες και κύριοι συνάδελφοι, υποχρεωτικά, για να συμπεριληφθεί στα Πρακτικά, πρέπει να σας πω ότι σήμερα δεν θα συζητηθεί λόγω ανειλημμένων υποχρεώσεων του αρμοδίου Υπουργού κ. Μουζάλα και θα επαναπροσδιοριστεί για συζήτηση η δεύτερη, υπ' αριθμόν 329/10-1-2017, επίκαιρη ερώτηση δεύτερου κύκλου του Βουλευτή Β΄ Αθηνών του Κουμμουνιστικού Κόμματος Ελλάδας κ. Χρήστου Κατσώτη προς τον Υπουργό Μεταναστευτικής Πολιτικής,σχετικά με τη λήψη μέτρων προστασίας των προσφύγων και μεταναστών από τη βαρυχειμωνιά.. Επίσης, η πρώτη με αριθμό 319/9-1-2017 επίκαιρη ερώτηση πρώτου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Εσωτερικών, σχετικά με την υποβάθμιση - κατάργηση του Τμήματος Συνοριακής Φύλαξης Τυχερού στο Νομό Έβρου, δεν θα ζητηθεί λόγω κωλύματος του Αναπληρωτή Υπουργού Εσωτερικών κ. Νικολάου Τόσκα. Αιτία: θα βρίσκεται εκτός Αθηνών. Θα επαναπροσδιοριστεί για συζήτηση. Η δεύτερη με αριθμό 327/10-1-2017 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ. κ. Βασιλείου Κεγκέρογλου προς τον Υπουργό Οικονομίας και Ανάπτυξης, σχετικά με την ανάγκη για βιώσιμη ρύθμιση των κόκκινων στεγαστικών δανείων, δεν θα ζητηθεί λόγω κωλύματος του Υπουργού Οικονομίας και Ανάπτυξης κ. Δημήτριου Παπαδημητρίου. Αιτία: ανειλημμένες υποχρεώσεις. Θα επαναπροσδιοριστεί για συζήτηση. Η τρίτη με αριθμό 328/10-1-2017 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας Έρευνας και Θρησκευμάτων, σχετικά με την εκπαίδευση των προσφυγόπουλων, δεν θα ζητηθεί λόγω κωλύματος του Υπουργού Παιδείας κ. Κωνσταντίνου Γαβρόγλου. Αιτία: φόρτος εργασίας. Θα επαναπροσδιοριστεί για συζήτηση. Η τέταρτη με αριθμό 325/9-1-2017 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Ναυτιλίας και Νησιωτικής Πολιτικής, σχετικά με την έγκριση μεσοπρόθεσμου επιχειρηματικού σχεδίου για τον Οργανισμό Λιμένος Θεσσαλονίκης (Ο.Λ.Θ.), δεν θα ζητηθεί λόγω κωλύματος του Υπουργού Ναυτιλίας κ. Παναγιώτη Κουρουμπλή. Αιτία: ανειλημμένες υποχρεώσεις. Θα επαναπροσδιοριστεί για συζήτηση. Τέλος, η πρώτη με αριθμό 320/9-1-2017 επίκαιρη ερώτηση δεύτερου κύκλου του Βουλευτή Φλώρινας της Νέας Δημοκρατίας κ. Ιωάννη Αντωνιάδη προς τον Υπουργό Οικονομίας και Ανάπτυξης, σχετικά με την πορεία των έργων και των μελετών για το 5ο ΣΕΣ (ΕΣΠΑ) στο Νομό Φλώρινας, δεν θα ζητηθεί λόγω κωλύματος του Αναπληρωτή Υπουργού Οικονομίας και Ανάπτυξης κ. Αλεξάνδρου Χαρίτση. Αιτία: ανειλημμένες υποχρεώσεις. Θα επαναπροσδιοριστεί για συζήτηση. Για όλες τις παραπάνω αιτιολογίες υπάρχει και η επιστολή που συνοδεύει από τον Γραμματέα της Κυβέρνησης, τον κ. Καλογήρου, που επιβεβαιώνει τα όσα ακούσατε. Τέλος, υπάρχει μία επιστολή προς τον Πρόεδρο της Βουλής των Ελλήνων, τον κ. Νικόλαο Βούτση, η οποία λέει τα εξής: «Αξιότιμε κύριε Πρόεδρε, διά της παρούσης θα ήθελα να σας γνωστοποιήσω εγγράφως ότι εφεξής δεν θα ανήκω στην Κοινοβουλευτική Ομάδα του Ποταμιού, παραμένοντας ως ανεξάρτητος Βουλευτής. Με εκτίμηση, Ιλχάν Αχμέτ, Βουλευτής Ροδόπης.». [[Η προαναφερθείσα επιστολή έχει ως εξής:]] Αλλαγή σελ. Να μπει η σελ.8 Αλλαγή σελ.
Κύριε Πρόεδρε, πόσοι έχουν μείνει τώρα στο Ποτάμι;
Δεν θυμάμαι πόσοι είναι. Οι υπηρεσίες μου λένε ότι έχουν μείνει επτά Βουλευτές. Ξεκινάμε με τη μία και μοναδική, όπως είπα, ερώτηση, στην οποία θα απαντήσει ο Υπουργός Ψηφιακής Πολιτικής, Τηλεπικοινωνιών και Ενημέρωσης κ. Νικόλαος Παππάς. Είναι η τρίτη με αριθμό 324/9-1-2017 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με την ενεργοποίηση - άσκηση των καθηκόντων των νέων μελών του Εθνικού Ραδιοτηλεοπτικού Συμβουλίου (ΕΣΡ). Αυτονόητο είναι ότι οι χρόνοι που θα βάλω είναι συμβολικοί. Θα υπάρχει ανοχή, αλλά όχι να μου αρχίσεις εκπομπή «Μαξίμου ακούς», κύριε Νικολόπουλε! Ορίστε, κύριε συνάδελφε, έχετε τον λόγο.
Κύριε Πρόεδρε, είμαστε μόνοι μας, αλλά τρεις ξεχωριστοί σήμερα εδώ στην Αίθουσα. Ήθελα, κατ' αρχάς, να καλωσορίσω στην ομάδα των ανεξαρτήτων το καινούριο μέλος. Από ό,τι φαίνεται, έκανα καλό ποδαρικό και την προηγούμενη φορά που παραιτήθηκα από την κυβέρνηση Σαμαρά, αλλά και αυτή τη φορά, καθώς ο αριθμός αυξάνεται και πληθύνεται. Λυπάμαι τον κ. Θεοδωράκη, αλλά κατά τα έργα του! Ήθελα, κύριε Πρόεδρε, να μου επιτρέψετε, όμως, σήμερα - γιατί δεν έχω άλλο τρόπο ασφάλειας παρά αυτή τη δήλωση ενώπιόν σας και εδώ στην Εθνική Αντιπροσωπεία - να πω ότι τις τελευταίες μέρες, εξαιτίας αυτών των ερωτήσεων σαν και τη σημερινή, δέχομαι συγκεκριμένες απειλές, τηλεφωνήματα, επιστολές. Δεν το λέω γιατί θα κάνω πίσω, αλλά το λέω, γιατί δεν κυκλοφορώ με αστυνομικούς. Με βλέπουν οι συμπατριώτες μας, με ένα παπί κυκλοφορώ. Όμως όπως είχα πει στην ώρα του Πρωθυπουργού - όπου εκεί δεν έκανα καλό ποδαρικό, όταν είχα τη χαρά και την τιμή για πρώτη φορά να εγκαινιάζεται και πάλι από τον κ. Τσίπρα - το επαναλαμβάνω και σήμερα: Δεν μπορεί η νταβατζηδοκρατία να απειλεί τους Βουλευτές. Τη Δευτέρα με έχουν καλέσει για όσα ακούσαμε και μάθαμε στην Εξεταστική Επιτροπή οι εισαγγελικές αρχές, να καταθέσω για τον κ. Αλαφούζο. Χθες έστειλα εξώδικο στον ALPHA, στον κ. Κοντομηνά και στους άλλους, γιατί επιχειρούν την πολιτική δολοφονία εμού και όποιων άλλων. Κύριε Υπουργέ, νομίζω ότι δεν θα πρέπει μετά τον διορισμό του ΕΣΡ να ζήσουμε ξανά αυτό που ζήσαμε τα προηγούμενα χρόνια, επειδή, δηλαδή, το ΕΣΡ προήλθε από μια διακομματική συμφωνία, να έχουμε μια διακομματική σιωπή. Σήμερα, λοιπόν, ήρθα εδώ ενώπιον σας όχι για να πω κάτι δικά μου, αλλά να σας υπενθυμίσω τα δικά σας λόγια, τα λόγια που εσείς ο ίδιος, ως Υπουργός Επικρατείας, είπατε πριν λίγους μήνες εδώ, από αυτό το Βήμα, απαντώντας πάλι σε δική μου επίκαιρη ερώτηση. Σας θυμίζω, λοιπόν, ότι είπατε τα εξής: «Πλανώνται όσοι νομίζουν ότι θα εξεύρουν τρόπους υπέρβασης της νομιμότητας. Οι καναλάρχες νομίζουν ότι η δημόσια περιουσία υπάρχει να τους υπηρετεί και ότι μπορεί κανείς να έχει ιδιωτική επιχείρηση η οποία να βρίσκεται δυστυχώς στα κλοπιμαία, τα δανεικά και τα αγύριστα». Σας θυμίζω, επίσης, τα λόγια που είπατε στις 29 Αυγούστου του 2016, ότι η Κυβέρνηση από τον Γενάρη του 2015 έχει καταλογίσει 50 εκατομμύρια ευρώ από το τέλος χρήσης συχνοτήτων και από τον φόρο διαφημίσεων, κάτι που δεν έκαναν οι προηγούμενες κυβερνήσεις και που αντιδρούσαν οι καναλάρχες, λέγοντας ότι δεν πρέπει να πληρώσουν. Παρά ταύτα, μπήκαμε στο 2017 και μακάρι να διαψεύσετε τις ανησυχίες των Ελλήνων φορολογουμένων ότι το γλεντοκόπι συνεχίζεται. Όλοι γνωρίζουμε τι συνέβη στο μεσοδιάστημα, όλοι ξέρουμε ότι συστήθηκε ένα νέο ΕΣΡ, προκειμένου να τρέξει τις εξελίξεις. Εξελίξεις, όμως, δεν βλέπουμε. Κάθε μέρα που περνάει, το δημόσιο χάνει χρήματα. Δεν είναι δυνατόν, κύριε Υπουργέ, εσείς να κάνετε ότι δεν ξέρετε εκείνα που ξέρει όλος ο κόσμος και το έχει τούμπανο και εγώ προσωπικά σας έχω καταγγείλει εδώ. Δεν γίνεται, δηλαδή, το ΚΕΦΟΜΕΠ να έχει σε συγκεκριμένο καναλάρχη συνολικά απαιτήσεις για το δημόσιο ταμείο 140-160 εκατομμύρια. Αυτός πώς εμφανίζεται, κύριε Υπουργέ, να έχει χρήματα; Δεν γίνεται να έχει δεσμευθεί η κινητή και ακίνητη περιουσία εκδοτών και καναλαρχών και όμως αυτοί να εμφανίζονται ακόμα ως αεροπειρατές, όπως είπε ο κ. Τσίπρας. Πού οδεύουμε, λοιπόν; Πόσο χρόνο χρειάζεται ακόμα το ΕΣΡ για να καταλήξει σε αποφάσεις και να επιβάλει τις διαδικασίες που θα καθορίσουν και θα συμμορφώσουν το νέο τηλεοπτικό τοπίο; Χάθηκαν οι ελπίδες του ελληνικού λαού για μια νέα και πιο καθαρή Αρχή; Ο ορισμός του νέου ΕΣΡ σηματοδοτεί τη συνθηκολόγηση της Κυβέρνησης με το καθεστώς της ανομίας, που μέχρι πρότινος κατήγγειλλε; Τέλος, παρακαλώ απαντήστε στα εξής: Καταβάλλεται το τέλος χρήσης συχνοτήτων και ο φόρος διαφήμισης; Έχουν ερωτηθεί οι νομικές σας υπηρεσίες αν τα μέλη του ΕΣΡ υπέχουν ατομικής ευθύνης, ποινικής και αστικής, για τη ζημιά που υφίσταται το δημόσιο από τη μη είσπραξη τελών από τις ραδιοτηλεοπτικές συχνότητες, αλλά και τα έσοδα από τον διαγωνισμό για τις τηλεοπτικές άδειες; Αν δεν έχουν ερωτηθεί οι νομικές υπηρεσίες, προτίθεστε να τις ρωτήσετε; Σας πληροφορώ ότι και στο ΕΣΡ έχω στείλει δύο επιστολές, παρ' ότι πρώην Πρόεδρος του Αρείου Πάγου βρίσκεται εκεί και δεν θα περιμένει από εμένα, αλλά ασφαλώς να ξέρει ότι η ανάσα των πολιτών καίει και αυτούς. Αν νομίζουν ότι είναι δήθεν ανεξάρτητοι και ελέω θεού και δεν έχουν ευθύνες, μάλλον κάνουν λάθος.
Πριν δώσω τον λόγο στον κύριο Υπουργό, θέλω να πω ότι τους ματιάσατε τους Ανεξάρτητους, κύριε Νικολόπουλε, γιατί μόλις ο Γραμματέας της Κοινοβουλευτικής Ομάδας της Δημοκρατικής Συμπαράταξης, ο κ. Κεγκέρογλου, μου προσκόμισε επιστολή - προς τον Πρόεδρο της Βουλής βέβαια απευθύνεται - η οποία λέει τα εξής: «Κύριε Πρόεδρε, σας ενημερώνω ότι ο Βουλευτής Λακωνίας Λεωνίδας Γρηγοράκος από σήμερα εντάσσεται στην Κοινοβουλευτική Ομάδα της Δημοκρατικής Συμπαράταξης. Με εκτίμηση, Φώφη Γεννηματά».
Κύριε Υπουργέ, έχετε τον λόγο.
Ένας έφυγε, ένας ήρθε!
Είπα ότι τους ματιάσατε!
Πέσαμε σε μέρα μετακινήσεων γενικότερα!
Ορίστε, κύριε Υπουργέ, έχετε τον λόγο με τη σχετική ανοχή.
Σας ευχαριστώ, κύριε Πρόεδρε. Κύριε Πρόεδρε, κύριε Νικολόπουλε, με την ευκαιρία της ερώτησής σας, κατ' αρχάς θα ήθελα να υπογραμμίσω ως θετικό ότι μετά από πάρα πολλά χρόνια υπάρχει Εθνικό Συμβούλιο Ραδιοτηλεόρασης. Το τελευταίο είχε εκλεγεί το 2002. Και είναι προφανές ότι η στασιμότητα ήταν κάτι το οποίο πήγαζε από πάρα πολύ συγκεκριμένες πολιτικές σκοπιμότητες για την εξυπηρέτηση των γνωστών συμφερόντων. Και βεβαίως τώρα που υπάρχει Εθνικό Συμβούλιο Ραδιοτηλεόρασης θα αναλάβει και όλες τις ευθύνες. Νομίζω ότι οι προσδοκίες των πολιτών δικαίως είναι πολύ υψηλές και θεωρώ κι εγώ, όπως φαντάζομαι και κάθε μέλος της Εθνικής Αντιπροσωπείας, ότι ειδικά αυτή η σύνθεση του Εθνικού Συμβουλίου Ραδιοτηλεόρασης έχει προφανέστατα την εκ του νόμου υποχρέωση να προχωρήσει τάχιστα στην αδειοδότηση και μάλιστα σε μια περίοδο η οποία βρίσκεται όχι πολύ μακριά από τη διεξαγωγή του διαγωνισμού του περασμένου Αυγούστου. Και νομίζω ότι και όλα τα μέλη του Εθνικού Συμβουλίου Ραδιοτηλεόρασης το γνωρίζουν αυτό, διότι υπάρχει ένα τετελεσμένο, το οποίο είναι η καταβολή τιμήματος. Αποδείχθηκε, δηλαδή, ότι δεν έστεκαν οι ισχυρισμοί των προηγουμένων κυβερνήσεων και των κομμάτων που βρίσκονται τώρα στην Αντιπολίτευση σχετικά με το ότι δεν έπρεπε να υπάρχει τίμημα για την άδεια λειτουργίας τηλεοπτικών σταθμών πανελλαδικής εμβέλειας. Υπήρξε τίμημα και κατεβλήθη. Δυστυχώς, είχαμε ένα προσωρινό φρένο, όπως θα το έλεγα εγώ, από την απόφαση του Συμβουλίου της Επικρατείας. Άσχετα όμως τώρα με την απόφαση του Συμβουλίου της Επικρατείας, πρέπει να ξεκαθαρίσουμε πως εάν κανείς κάνει την υπόθεση ότι είναι εν ισχύ η απόφαση του Συμβουλίου της Επικρατείας του 2010, η οποία λέει ότι η παράταση λειτουργίας τηλεοπτικών σταθμών πανελλαδικής εμβέλειας χωρίς την καταβολή του ανάλογου τιμήματος είναι παράνομη και αντισυνταγματική, είναι προφανές ότι και η ανεξάρτητη αρχή και η πολιτική ηγεσία πρέπει να κινηθούν, ούτως ώστε να είναι συμβατή με αυτήν την επιταγή του συνταγματικού μας δικαστηρίου. Έρχομαι, λοιπόν, και σας λέω ότι μαθαίνουμε πως πολύ σύντομα θα δημοσιευθεί η απόφαση του Συμβουλίου της Επικρατείας και θα διαβουλευτούμε εκ νέου με την Ανεξάρτητη Ρυθμιστική Αρχή για να δούμε τα χρονοδιαγράμματα. Και βεβαίως σε καμμία των περιπτώσεων δεν θα αφήσουμε μεσοδιάστημα λειτουργίας μέχρι την ολοκλήρωση της αδειοδότησης, το οποίο θα είναι ένα διάστημα λειτουργίας άνευ τιμήματος, κατά το κοινώς λεγόμενο «τζάμπα». Αυτό το πράγμα δεν πρόκειται να συμβεί. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Τώρα όσον αφορά τις ερωτήσεις τις οποίες πολύ συγκεκριμένα απευθύνετε, κύριε Νικολόπουλε, θα ήθελα να πω κάτι για πολύ λίγο, κύριε Πρόεδρε.
Συνεχίστε, κύριε Υπουργέ.
Ρωτάτε, κύριε Νικολόπουλε, εάν καταβάλλεται το τέλος χρήσης συχνοτήτων και ο φόρος διαφήμισης. Μου δίνετε την ευκαιρία, λοιπόν, να καταθέσω στα Πρακτικά έγγραφο της Ανεξάρτητης Αρχής Δημοσίων Εσόδων, το οποίο μας κατετέθη μετά από σχετικό αίτημα και εν όψει του κοινοβουλευτικού ελέγχου και της συγκεκριμένης ερώτησης, το οποίο καταγράφει ακριβώς τα βεβαιωθέντα και καταβληθέντα από τους τηλεοπτικούς σταθμούς έσοδα του ελληνικού δημοσίου. [[Στο σημείο αυτό ο Υπουργός Ψηφιακής Πολιτικής, Τηλεπικοινωνιών και Ενημέρωσης κ. Νίκος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ενημερώνω, λοιπόν, το Σώμα και τον ελληνικό λαό, ότι για το 2015 και το 2016 έχουν καταλογισθεί 76 εκατομμύρια ευρώ από τον φόρο τηλεοπτικών διαφημίσεων και έχουν εισπραχθεί ήδη τα 60 εκατομμύρια ευρώ. Έχουν πληρώσει δηλαδή οι ιδιοκτησίες των τηλεοπτικών σταθμών 60 εκατομμύρια ευρώ. Το ελληνικό δημόσιο - κάνω μια παρένθεση - είχε εισπράξει και άλλα 86-88 εκατομμύρια ευρώ από τον διαγωνισμό του περασμένου Αυγούστου. Δυστυχώς, αυτά θα πρέπει να επιστραφούν. Είναι λοιπόν, ήδη εν ισχύ μια νέα κατάσταση. Δεν υπάρχει το status quo στο οποίο ψηφισμένοι νόμοι δεν εφαρμόζονταν. Ούτε εδώ πέρα έχουμε μια κυβέρνηση η οποία κραδαίνει την απειλή της εφαρμογής της νομιμότητας, για να διαπραγματευθεί την υποστήριξη ή τα ωσαννά συγκεκριμένων συμφερόντων. Δεν πρόκειται περί αυτού. O νόμος εφαρμόζεται. Επαναλαμβάνω, έχουν ήδη εισπραχθεί 60 εκατομμύρια από τον φόρο διαφήμισης και μικρότερο ποσό βεβαίως, από το τέλος χρήσης συχνοτήτων, το οποίο καταβάλλουν νομιμότατα. Και αυτή η κατάσταση νομίζω σηματοδοτεί ακριβώς μια νέα φάση. Σε σχέση με τις ευθύνες, το λέω ευθαρσώς, κύριε Νικολόπουλε: Και εμείς και το σύνολο της Εθνικής Αντιπροσωπείας και η ανεξάρτητη αρχή οφείλει να διασφαλίσει το δημόσιο συμφέρον. Και το δημόσιο συμφέρον κατά τεκμήριο επιτάσσει να υπάρχει υψηλό τίμημα για τη λειτουργία των σταθμών πανελλαδικής εμβέλειας. Τόσο απλά τόσο καθαρά. Και για να μην μου πείτε στη δευτερολογία σας ότι αποφεύγω τα ερωτήματα, θα απευθυνθώ και στις νομικές μου υπηρεσίες για πιο λεπτομερή, ενδελεχή και νομικά άρτια απάντηση, σε σχέση με το ερώτημά σας. Σας επαναλαμβάνω και σας υπογραμμίζω ότι αυτή η Κυβέρνηση από την πολιτική ευθύνη της τήρησης του νόμου και του Συντάγματος δεν πρόκειται να αποστεί.
Ορίστε, κύριε Νικολόπουλε, έχετε τον λόγο.
Κύριε Πρόεδρε, εγώ δεν στεναχωρήθηκα γιατί ο συνάδελφός μου, ο κ. Γρηγοράκος, επανεντάχθη στις τάξεις του ΠΑΣΟΚ.
Εντάξει, σας πείραξα τώρα, μην σχολιάζετε.
Αλίμονο. Ενδεχομένως, να στεναχωρηθεί ο συνάδελφός μου, που κάθεται στην καρέκλα που σήμερα κάθομαι εγώ, ο κ. Μητσοτάκης. Οι Λάκωνες, πάντως, σίγουρα σήμερα δεν έχουν στεναχωρηθεί, οι νεοδημοκράτες, και βεβαίως ούτε ο φίλος μου ο κ. Δαβάκης ούτε οι άλλοι, αφού ο καθένας πάει εκεί που του ταιριάζει. Τώρα κατάλαβα όμως γιατί έξω ήσαντε τα πλήθη συγκεντρωμένα φωνάζοντας «ωσαννά»: Γιατί γύρισε ο Γιώργος Παπανδρέου, που ως μη όφειλε, μας έβαλε σε αυτό που είμαστε.
Τώρα, είστε παλιός κοινοβουλευτικός και ξέρετε ότι οι ονομαστικές αναφορές, όταν δεν υπάρχουν για να απαντήσουν, δεν είναι σωστές. Προχωρήστε.
Έχετε δίκιο, κύριε Πρόεδρε, αλλά ζωντανή είναι η συζήτηση και δεν μπορώ κι εγώ παρά να εκφράσω έτσι τη χαρά μου, γιατί επιτέλους γυρίζει ο σωτήρας, ο Γιώργος Παπανδρέου. Κύριε Πρόεδρε, ήθελα όμως να ακούσουμε σήμερα από τον κύριο Υπουργό εάν αληθεύει η πληροφορία πως σήμερα, αύριο δημοσιοποιείται, δημοσιεύεται η απόφαση του Συμβουλίου της Επικρατείας, η οποία, όπως πληροφορούμαι, λέει ότι μπορεί τάχιστα να προχωρήσει η διαδικασία με το ΕΣΡ. Να ακούσουμε τι θα πει «τάχιστα». Αλλά ταυτόχρονα, κύριε Υπουργέ, δεν κατάλαβα αλήθεια πόσο χρόνο προσαρμογής θέλει δηλαδή το ΕΣΡ; Είναι ακόμα στη φάση της προσαρμογής; Δηλαδή παρακολουθούν τις εκπομπές, βλέπουν τις αλητείες που γίνονται, τις «δολοφονίες», παίρνουν μέτρα; Αλλά και επ' αυτού, κάθε μέρα που περνάει, χάνει το δημόσιο; Πόσο χάνει; Θα βγει ενοίκιο και ποιο θα είναι το εύλογο τίμημα; Αν λέει το Σ.τ.Ε, ας πούμε, για εύλογο τίμημα, ποιο θα είναι για την πολιτική ηγεσία το εύλογο τίμημα; Πόσο νοίκι πρέπει να πληρώσουν αυτοί; Και θα δούμε τελικά από αυτήν την απόφαση εάν είναι φρένο, εάν ήταν ήττα, όπως λένε, της Κυβέρνησης και ειδικότερα του Παππά αυτή η εξέλιξη και αν πράγματι μπορούν να επαναπαύονται ότι όλα θα είναι όπως παλιά; Και έχουν, όμως, δίκιο να νιώθουν μερικές φορές έτσι τα μέλη της νταβατζηδοκρατίας. Γιατί, κύριε Υπουργέ, ειλικρινά δεν καταλαβαίνει ο ελληνικός λαός γιατί θα πρέπει να εξαιρεθούν αυτοί των «πόθεν έσχες». Επειδή έτσι έμαθαν και επειδή έτσι θέλουν να συνεχίζουν οι νταβατζήδες; Τι είναι αυτό που θέλουν να προστατεύσουν; Τον εαυτό τους; Κάτι άλλο; Πριν μερικούς μήνες με τον «νόμο Παππά» για τις τηλεοπτικές άδειες - σας θυμίζω και να το ακούσουν οι συμπατριώτες μας, που στενάζουν από τη βαριά φορολογία - ότι αυτοί δέχθηκαν να καταθέσουν, κατ' επιταγήν του νόμου του δικού σας, πλήρη κατάλογο περιουσιακών στοιχείων για να συμμετάσχουν στον διαγωνισμό. Τώρα γιατί έχουν αντίρρηση να πράξουν κάτι ανάλογο; Τι τους ενδιαφέρει; Να προστατέψουν τον εαυτό τους; Τα στελέχη τους; Γιατί είναι και εκείνα υπόχρεα δηλώσεων πόθεν έσχες. Μήπως δεν μπορούν να δικαιολογήσουν τις περιουσίες που απέκτησαν; Μήπως γιατί σε αυτή την υπόθεση υπάρχει αρκετό αδήλωτο «μαύρο χρήμα»; Κύριε Υπουργέ, δεν ξέρω αν πρέπει κανένας όταν κάθεται σε εκείνα τα έδρανα να συμβιβάζεται. Σε λίγο ξεκινάει η τελευταία συνεδρίαση της εξεταστικής επιτροπής. Θα δούμε με τι πρόταση έρχεστε. Θα το κουκουλώσουμε; Θα την κλείσουμε την ιστορία της δανειοδότησης των ΜΜΕ; Γιατί μόλις προχθές - ακούστε - στις 8-8-2016, κύριε Πρόεδρε, και ενώ η εξεταστική επιτροπή έβγαζε όλα αυτά τα άπλυτα στη φόρα, ένας μεγαλοκαναλάρχης που κουνάει και το δάχτυλο, εκείνος που έλεγε ότι ενθυλάκωσε μια επιταγή στην τσέπη του κ. Μητσοτάκη, πήρε 1.200.000 από την Εθνική, τη δική σας. Για να δούμε γιατί δεν θέλουν ούτε να κάνουν δήλωση πόθεν έσχες, ούτε το ένα ούτε το άλλο. Κλείνω, πριν μου αφαιρέσει δικαιολογημένα τον λόγο ο κύριος Πρόεδρος και θέλω να σας παρακαλέσω, κύριε Υπουργέ, να μου πείτε αν είμαστε πραγματικά μπροστά σε εξελίξεις, να μου πείτε αν πραγματικά το ΕΣΡ - γιατί μάθαμε ότι συναντηθήκατε - έχει υπ' όψιν του να ασχοληθεί κάθε μέρα με τα καθήκοντά του, καθημερινά με τις εκπομπές, αλλά προπαντός και κυρίως να αποκατασταθεί η τάξη και η νομιμότητα. Θα μου επιτρέψετε, κύριε Υπουργέ, για να μη λέτε «δεν ήξερα, δεν μου τα είπε κανένας», να σας καταθέσω τις δυο επιστολές, που έστειλα στο ΕΣΡ - και για να μη λένε και εκείνοι ότι δεν το ξέρανε, δικαστές πράμα, διότι εκείνοι ξέρουν τι κάνουν και τι ευθύνες έχουν - και να σας καταθέσω και το εξώδικο, που έστειλα χθες το βράδυ και στους πολιτικούς Αρχηγούς και στους άλλους αρμόδιους, επίσης για να μην κάνουν ότι δεν ξέρουν τι συμβαίνει. Γιατί έρχονται και κάποιοι να μας πουν ότι εκβιάζουμε υπέρ του δημοσίου συμφέροντος, γιατί λέμε ότι δεν μπορεί η Δ΄ ΔΟΥ να κρατάει έξι χρόνια την υπόθεση ενός καναλάρχη! [[Στο σημείο αυτό ο Βουλευτής κ. Νικόλαος Νικολόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ευχαριστώ πολύ, κύριε Πρόεδρε.
Πριν πάρει τον λόγο ο Υπουργός, προς αποκατάσταση της πραγματικότητος και προστασίας της Βουλής, θα ήθελα να πω, κύριε Νικολόπουλε, ότι η παράταση υποβολής των δηλώσεων του πόθεν έσχες δεν έγινε ούτε κατ' επιταγήν των καναλαρχών ούτε κατ' επιταγήν κανενός άλλου, αλλά λόγω αντικειμενικών δυσκολιών. Πρόκειται για απλή παράταση και δεν εξαιρεί κανέναν από αυτούς που ήταν στην αρχή. Και μας αφορά όλους, και Βουλευτές που δεν είχαν προλάβει και δημοσίους υπαλλήλους και άλλους αξιωματούχους. Επομένως δεν εξαίρεσε κανέναν από αυτούς που υπαινιχθήκατε.
Αυτοί γιατί δεν πρόκαναν;
Δεν ξέρω το γιατί. Πάντως η παράταση δεν αφορά εξαίρεση.
Αλλά έβγαλαν ανακοίνωση, κύριε Πρόεδρε.
Δεν με νοιάζει.
Λέω ότι ξέρετε ότι έβγαλαν ανακοίνωση και λένε «δεν θέλουμε». Αυτοί είναι διαφορετικοί από όλους τους άλλους;
Κύριε Νικολόπουλε, ηρεμήστε σας παρακαλώ. Εγώ δεν απαντώ εκ μέρους αυτών που λέτε εσείς. Δεν είμαι συνήγορός τους ούτε θα ήθελα να είμαι. Απαντώ, όμως, εκ μέρους της Βουλής. Δεύτερον, ο κύριος Υπουργός υπαινίχθηκε ότι επίκειται να βγει η απόφαση του Συμβουλίου της Επικρατείας. Δεν είναι εκπρόσωπος του Σ.τ.Ε για να σας απαντήσει επ' αυτού.
Όμως μπορεί να ξέρει. Υπουργός είναι αυτός.
Και να ξέρει δεν μπορεί να απαντήσει εκ μέρους του Σ.τ.Ε. Όλοι πάνω - κάτω ξέρουμε ό,τι έχουμε διαβάσει. Στο τέλος θα μου επιτρέψετε να σας πω - καθ' υπέρβαση ίσως των καθηκόντων μου, αλλά με αφορά και σας αφορούσε και εσάς εκείνη την εποχή - γι' αυτό που υπαινιχθήκατε για επιταγή σε τσέπη του κ. Μητσοτάκη. Προφανώς δεν αναφέρεστε στον κ. Κυριάκο Μητσοτάκη. Επειδή σαν κ. Μητσοτάκης θα γραφτεί στα Πρακτικά. Και δεύτερον, επί του θέματος αυτού, όπως πολύ καλά ενθυμείστε, έχει αποφανθεί η δικαιοσύνη εκείνη την εποχή, πριν είκοσι πέντε με είκοσι έξι χρόνια δηλαδή. Να γραφτεί αυτό στα Πρακτικά.
Κύριε Πρόεδρε, σέβομαι και τιμώ τον Κωνσταντίνο Μητσοτάκη. Η αναφορά μου έγινε…
Κατάλαβα. Χτυπούσατε άλλο σήμαντρο.
…
Κύριε Νικολόπουλε, δεν σας έδωσα τον λόγο. Πώς τον πήρατε τον λόγο; Τι θέλετε τώρα; Να σας ανακαλέσω στην τάξη; Καθίστε κάτω! Δεν γράφεται τίποτε από αυτά που είπε ο κ. Νικολόπουλος χωρίς να του έχω δώσει τον λόγο. Διαγράψτε τα όλα από τα Πρακτικά. Κύριε Υπουργέ, έχετε τον λόγο.
...
Τώρα θα μιλήσει ο Υπουργός, κύριε Νικολόπουλε. Ορίστε, κύριε Υπουργέ, έχετε τον λόγο.
Κύριε Πρόεδρε, κύριε Νικολόπουλε, θέλω να ξεκινήσω από το εξής: Είναι προφανές ότι το Εθνικό Συμβούλιο Ραδιοτηλεόρασης έχει την πλήρη στήριξη και υποστήριξη τη δική μας. Και εμείς από την πρώτη στιγμή που λάβανε τις θέσεις τους και καθίσανε στις καρέκλες τους οι άνθρωποι τους συναντήσαμε και τους δηλώσαμε - και μάλιστα εμπράκτως - ότι θα έχουν την πλήρη υποστήριξή μας και την πολιτική και την ηθική και την υλικοτεχνική. Τους έχουμε παραδώσει, λοιπόν, όλη τη δουλειά την οποία κάναμε κατά τη διάρκεια της διεξαγωγής του διαγωνισμού και νομίζω ότι αυτό είναι μία «περιουσία» του δημοσίου την οποία και η ανεξάρτητη αρχή πρέπει οπωσδήποτε να την αξιοποιήσει. Είμαστε σε μία διαδικασία προφανώς ρύθμισης του τοπίου της ενημέρωσης και αυτό επιτρέψτε μου να πάρω την ευκαιρία και να πω ότι δεν αφορά μόνον τα τηλεοπτικά. Αφορά και το διαδίκτυο που έχουμε πλέον ολοκληρώσει, και σε πάρα πολύ σύντομο χρονικό διάστημα, το μητρώο on - line media θα είναι εν ισχύι. Δηλαδή διαφήμιση κρατική θα μπορούν να παίρνουν μόνον όσα μέσα ενημέρωσης του διαδικτύου έχουν εγγραφεί στο σχετικό μητρώο. Η ανταπόκριση είναι ήδη πάρα πολύ μεγάλη. Πάνω από τριακόσια διαδικτυακά μέσα ενημέρωσης έχουν εγγραφεί και νομίζω ότι αυτή είναι μία κίνηση την οποία θα πρέπει όλες οι πολιτικές δυνάμεις να την αγκαλιάσουν, να τη στηρίξουν και βεβαίως θα φέρει μία ένεση πάρα πολύ μεγάλης διαφάνειας στο πώς κατανέμεται η κρατική διαφήμιση και θα συμβάλλει επίσης - επιτρέψτε μου να πω - στην αποκατάσταση εργασιακών σχέσεων στα διαδικτυακά media όπου όλοι γνωρίζουμε ότι τα πράγματα είναι πάρα πολύ άσχημα. Θα φέρουμε επίσης το νομοσχέδιο για την ηλεκτρονική πλατφόρμα διάθεσης του διαφημιστικού χρόνου. Είναι άλλη μία μεγάλη πληγή και επειδή γνωρίζουμε πράγματα που αν βεβαίως δεν μπορούμε να τα τεκμηριώσουμε είναι καλό να αποφεύγουμε να πούμε δημοσίως, θα πω για άλλη μια φορά ότι στον τρόπο κατανομής της διαφήμισης και στη διακίνηση των χρημάτων υπάρχουν γκρίζες ζώνες. Αυτή, λοιπόν, η νομοθετική μας πρωτοβουλία νομίζω ότι θα συμβάλλει στο να μην υπάρχουν αυτές οι γκρίζες ζώνες και - πού ξέρετε, κύριε Νικολόπουλε; - εκεί πέρα θα απαντηθούν και ορισμένα ερωτήματα για τα ελατήρια, για τα κίνητρα κάποιων να ζητούν με τρόπο αισχρό και καταδικαστέο, νομίζω, να μην καταθέτουν δήλωση πόθεν έσχες. Να πω και μία καλή κουβέντα, κύριε Πρόεδρε. Χαίρομαι που και η Αξιωματική Αντιπολίτευση σε μία ανακοίνωση που ως συνήθως βέβαια με «λούζει» με διάφορα κοσμητικά επίθετα, τοποθετήθηκε υπέρ της κατάθεσης δηλώσεων πόθεν έσχες τόσο των ιδιοκτησιών...
Νομίζω ότι ομόφωνη είναι η απόφαση. Να λέμε καλές κουβέντες για τη Βουλή.
Εντάξει, η πολιτική αντιπαράθεση βεβαίως να εξελίσσεται και ας είναι και ακραία καμμιά φορά, δεν πειράζει, αλλά εδώ πέρα νομίζω ότι έχει γίνει ένα βήμα και το τελευταίο που απομένει σε σχέση με αυτό είναι, εάν υπάρχει ίχνος ντροπής και τσίπας, να αποσυρθεί αυτή η προσφυγή από το Συμβούλιο της Επικρατείας.
Πόσο γρήγορα μπορεί να γίνει ο διαγωνισμός;
Οι άνθρωποι δηλαδή που έχουν προσφύγει να αντιληφθούν ότι είναι προσβλητικό να είμαστε σε ένα καθεστώς όπου ο δημοσιογράφος των 600 και 700 ευρώ υποχρεούται να καταθέτει πόθεν έσχες και να διεκδικούν αυτοί διά εαυτούς να μην εμπίπτουν σε αυτήν την υποχρέωση. Νομίζω ότι αυτό είναι κάτι το οποίο προσβάλλει άπαντες. Τελειώνοντας...
Πόσο χρόνο θέλει ο διαγωνισμός;
Έρχομαι τώρα σε αυτό. Νομίζω ότι θα πρέπει να γίνει εκ νέου μία διαβούλευση, με τη δημοσιοποίηση της απόφασης του Συμβουλίου της Επικρατείας, με το Εθνικό Συμβούλιο Ραδιοτηλεόρασης και από εκεί και πέρα να ληφθούν οι αποφάσεις. Σε κάθε περίπτωση, κύριε Νικολόπουλε, το μεσοδιάστημα από τώρα μέχρι την ολοκλήρωση της αδειοδότησης δεν θα είναι ένα διάστημα όπου οι τηλεοπτικοί σταθμοί θα λειτουργούν άνευ τιμήματος. Τελεία και παύλα! Σε αυτό υπάρχει νομίζω απόλυτη πολιτική απόφαση και νομίζω ότι μπορούν να υπάρχουν...
Θα πληρώνουν νοίκι;
Έρχομαι και σε αυτό. Νομίζω, λοιπόν, ότι μπορούν να υπάρξουν και εδώ ευρύτερες συναινέσεις. Τώρα, με ρωτήσατε για το εύλογο τίμημα. Ένα τεκμήριο υπάρχει, ο διαγωνισμός που διεξήχθη τον Αύγουστο. Αποτιμήθηκε, δηλαδή, με μία διαδικασία κρυστάλλινη και διαφανέστατη, μία διαδικασία η οποία ως προς την εσωτερική της συνοχή δοκιμάστηκε στο Ανώτατο Συνταγματικό Δικαστήριο σε κάθε της βήμα και μόνο για τη μεταφορά αρμοδιοτήτων έχουμε την αρνητική, δυστυχώς, για τα συμφέροντα του δημοσίου απόφαση. Αυτή, λοιπόν, η διαδικασία είναι το τεκμήριο και ο οδηγός, κατά τη γνώμη τη δική μας, για το ύψος και για το εύλογο του τιμήματος. Τέλος, επειδή κάνατε και μία αναφορά στην εξεταστική επιτροπή, θα ήθελα να πω ότι στην εξεταστική επιτροπή νομίζω ότι είχε και ο ελληνικός λαός την ευκαιρία να ακούσει σημεία και τέρατα. Κατά τη γνώμη μου, κύριε Νικολόπουλε και κύριε Πρόεδρε, τα σημεία και τα τέρατα κάτω από το χαλί δεν χωρούν. Νομίζω ότι έχει ξεκινήσει μία διαδικασία…
Μην προδικάζουμε, όμως, την απόφαση της επιτροπής.
Και εγώ ως μέλος της Κυβέρνησης…
Το σταματάμε εδώ.
Έχετε δίκιο, κύριε Πρόεδρε. Θα σταματήσω εδώ, διότι είναι μία επιτροπή της Βουλής στην οποία δεν έχουμε και καμμία αρμοδιότητα. Νομίζω όμως ότι εδώ έχουμε ένα πλέγμα κινήσεων, νομοθετικών ρυθμίσεων και πρωτοβουλιών που υποδηλώνουν και κάνουν πάρα πολύ ευκρινές στον ελληνικό λαό ότι αυτή η Κυβέρνηση δεν έχει καμμία διάθεση να συνεχίσει κατά τα συνηθισμένα. Επαναλαμβάνω: 60 εκατομμύρια από την αρχή του 2015 μέχρι τώρα έχουν καταβληθεί και ακόμα ένα ποσό, το οποίο δυστυχώς λόγω του πώς είναι δομημένοι οι κωδικοί των δημοσίων εσόδων δεν είναι πολύ εύκολο να ξεχωριστεί, αλλά καταβάλλεται και αυτό κανονικά για το τέλος χρήσης συχνοτήτων. Πολύ σύντομα, επαναλαμβάνω τη δέσμευσή μας, θα έρθουμε με τη ρύθμιση η οποία θα καλύπτει και το τίμημα από τώρα μέχρι την ολοκλήρωση της διαδικασίας αδειοδότησης. Ευχαριστώ πολύ, κύριε Πρόεδρε.
Δώστε μου δύο λεπτά για να κάνω μία δήλωση, κύριε Πρόεδρε.
Τη δήλωση κάντε την απ' έξω. Τελειώσαμε, γιατί η καλοσύνη παρεξηγείται.
Ναι, αλλά αναφερθήκατε σε εμένα.
Τι αναφέρθηκα; Αναφέρθηκα με πολλή αγάπη.
Να πω για τον Κωνσταντίνο Μητσοτάκη, γιατί νομίζω ότι είμαι υποχρεωμένος να το κάνω και το θέλω. Μπορώ να έχω τον λόγο;
Τον προστάτεψα εγώ τον Κωνσταντίνο Μητσοτάκη, με τη σύμφωνη γνώμη τη δική σας. Καλυφθήκαμε. Ολοκληρώθηκε η συζήτηση της μιας και μοναδικής επίκαιρης ερώτησης. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 10.40΄ λύεται η συνεδρίαση για τη Δευτέρα 16 Ιανουαρίου 2017 και ώρα 18.00΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων.